

**MINISTERUL FINANŢELOR PUBLICE**

**RAPORT PRIVIND EXECUŢIA BUGETARĂ FINALĂ PE ANUL 2017**

**Cuprins**

[I. Analiza situației macroeconomice 2](#_Toc516046452)

[II. Deficitul ESA şi deficitul structural 6](#_Toc516046456)

[III. Politica fiscal bugetară 8](#_Toc516046457)

[IV. Cheltuielile de natura investițiilor în anul 2017 33](#_Toc516046458)

[V. Activele financiare şi nefinanciare guvernamentale 35](#_Toc516046459)

[VI. Finanțarea deficitului bugetar şi datoria publică 36](#_Toc516046460)

[Anexa nr.1 -Execuția bugetului general consolidat în anul 2017 38](#_Toc516046461)

[Anexa nr.2 - Tabelul de corespondenţă privind metodologia de tranziţie între datele bazate pe contabilitatea in numerar şi datele bazate pe standardele sistemului european de conturi 2017 39](#_Toc516046463)

# 

# 

# 

# **Analiza situației macroeconomice**

Bugetul pe anul 2017 a avut ca punct de plecare Prognoza macroeconomică de iarnă 2017 şi s-a bazat pe datele statistice disponibile cu privire la evoluția economiei românești în anul 2016, precum şi pe măsurile prevăzute în Programul de guvernare.

Principalii indicatori macroeconomici ai cadrului bugetar au fost:

|  |  |  |
| --- | --- | --- |
|  | **Buget 2017** | **Realizări** |
| PIB - miliarde lei | 815,2 | 858,3 |
| Creștere economică - % | 5,2 | 6,9 |
| Deflator PIB - % | 2,2 | 5,3 |
| Inflaţia - medie anuală - % | 1,4 | 1,34 |
| * sfârşitul anului - % | 1,9 | 3,32 |
| Curs mediu - lei/euro | 4,46 | 4,5681 |
| Număr mediu de salariaţi – % | 4,3 | 3,5\*) |
| Someri înregistraţi la sf. anului - mii persoane | 387,0 | 351,1 |
| * rata şomajului - % | 4,3 | 4,0 |
| Câştigul salarial mediu net - lei lunar | 2274 | 2373\*) |

*Notă: Realizările aferente anului 2017 sunt provizorii*

*\*) Estimare*

Creșterea economică pentru anul 2017 a fost prognozată la 5,2% cu contribuția următorilor factori:

* Cererea internă a fost văzută ca motor al creșterii economice, însă în condițiile unui echilibru îmbunătățit între consum final şi investiții brute (formarea brută de capital fix)
* Ritmul de creștere a formării brute de capital fix a fost prognozat la 7,2%
* Cheltuielile cu consumul final al populației au fost prognozate ca având o dinamică anuală de 7,2%.

Realizările statistice au înregistrat o accelerare peste așteptări a creșterii economice în anul 2017, respectiv o dinamică a produsului intern brut de 6,9% față de 2016. România a înregistrat al șaptelea an consecutiv de creștere economică.

Valoarea nominală a produsului intern brut realizată în 2017 a fost de 858,3 mld. lei față de 815,2 mld. lei cât se estima la elaborarea legii bugetului de stat.Diferența se explică, pe de o parte, prin plusul de 3,8 mld. lei în valoarea produsului intern brut pentru anul 2016 publicată de Institutul Național de Statistică față de valoarea estimată la elaborarea bugetului, precum şi prin creșterea nominală în 2017 mai mare a produsului intern brut, respectiv 12,6% față de 7,5% cât s-a prognozat inițial.

Creșterea economică s-a datorat contribuției pozitive a cererii interne, atât pentru consum cât şi pentru investiții, de 7,7 procente, în condițiile în care exportul net a avut o contribuție negativă de -0,8 procente.

Datele arată **că anul 2017 a fost un an foarte bun din punct de vedere al investițiilor.** Investițiile nete din economia națională (care reprezintă o parte din FBCF pentru că sunt doar cele realizate de sectorul bugetar şi societățile comerciale) s-au majorat cu 6,4% în 2017 față de 2016. În anul 2016 investițiile nete s-au redus cu 3,3%.

Astfel în anul 2017 **investițiile brute din economie (**formarea brută de capital fix) **s-au majorat cu 4,7% față de 2016, când acestea s-au redus cu 2%.**

**Dinamica din anul 2017 a fost a doua de după criză. În anul 2015 s-a mai înregistrat o dinamică de 7,4%.** Formarea brută de capital fix reprezintă unul din principalii factori care îmbunătățește nivelul produsului intern brut potențial. Semnificativ este că acumularea de capital (formarea brută de capital care include şi stocurile) a avut o dinamică de 5,2%.

În anul 2017, consumul final s-a majorat cu 8,4%, iar consumul populației cu 10,2% însă consumul populației nu a fost singurul motor de creștere ca în anul 2016. Spre deosebire de anul 2016 când consumul populației a avut o contribuție exclusivă la creșterea economică, **în anul 2017 contribuția acestuia a fost completată de contribuția pozitivă a investițiilor (formarea brută de capital fix).** În 2017 contribuția consumului final total a fost de 6,5 procente din creșterea economică. Pentru comparație, în anul 2016, contribuția consumului a fost de 5,2 procente din creșterea PIB de 4,8%.

- modificări procentuale față de anul precedent -

|  | **Cadrul macroeconomic pentru buget 2017** | **Realizări**  **2017** |
| --- | --- | --- |
| Cererea internă | 6,4 | 7,6 |
| Consumul final | 6,2 | 8,4 |
| - Cheltuieli cu consumul privat, din care: | 7,2 | 10,1 |
| * Consumul final al populației | 7,2 | 10,2 |
| - Consumul guvernamental\* | 1,8 | 0,7 |
| Formarea brută de capital fix (FBCF) | 7,2 | 4,7 |
| Exportul de bunuri şi servicii | 5,6 | 9,7 |
| Importul de bunuri şi servicii | 8,5 | 11,3 |
| **PRODUSUL INTERN BRUT** | **5,2** | **6,9** |
| Industrie | 6,0 | 8,0 |
| Agricultură, silvicultură, pescuit | 1,9 | 18,3 |
| Construcții | 6,0 | -0,6 |
| Total servicii | 5,2 | 6,5 |
| Impozite nete pe produs | 3,9 | 6,9 |

*Notă: Realizările aferente anului 2017 sunt provizorii*

\* Cuprinde cheltuielile de consum individual şi consumul colectiv al administrației publice

Un alt aspect pozitiv observat în anul 2017 este faptul că, pe partea ofertei, **industria a reprezentat motorul creșterii economice de 6,9%,** cu o contribuție la creșterea reală a produsului intern brut de 1,9 procente. Ramura "Comerț, transport şi depozitare, hoteluri şi restaurante" a avut o contribuție de 1,5 procente. Valoarea adăugată brută din industrie s-a majorat semnificativ cu 8%, în termeni reali, în anul 2017 comparativ cu anul precedent.

De asemenea, **agricultura a contribuit substanțial.** Valoarea adăugată brută a acestei ramuri s-a majorat cu 18,3% față de anul 2016, contribuția fiind de 0,7 procente.

**Un alt element definitoriu,** în consens cu Programul de guvernare, îl reprezintă **evoluția serviciilor moderne, cu valoare adăugată brută ridicată, respectiv cele de IT şi cele științifice şi tehnice.** Ramura "Informații şi comunicații" a înregistrat o dinamică de 10,9% şi o contribuție de 0,6 procente. Ramura "Activități profesionale, științifice şi tehnice; activități de servicii administrative şi activități de servicii suport" şi-a majorat valoarea adăugată brută cu 9,9%, ceea ce a însemnat o contribuție de 0,7 procente la creșterea economică de 6,9%.

**Contribuția elementelor de utilizare la creșterea reală a PIB**

- procente -

|  | **2016** | | **2017** | |
| --- | --- | --- | --- | --- |
|  | **Cadrul macroeconomic pentru buget 2017** | **Realizări** | **Cadrul macroeconomic pentru buget 2017** | **Realizări** |
| **Cererea internă** | **6,8** | **5,3** | **6,5** | **7,7** |
| - Consum final | 5,8 | 5,1 | 4,7 | 6,5 |
| - Cheltuieli cu consumul privat | 5,3 | 4,7 | 4,5 | 6,4 |
| - Cheltuieli cu consumul guvernamental | 0,4 | 0,4 | 0,2 | 0,1 |
| - Formarea brută de capital | 1,0 | 0,2 | 1,7 | 1,2 |
| - Formarea brută de capital fix | 1,6 | -0,5 | 1,8 | 1,1 |
| - Modificarea stocurilor | -0,5 | 0,7 | -0,1 | 0,2 |
| **Exportul net** | **-2,0** | **-0,5** | **-1,3** | **-0,8** |
| - Exportul de bunuri şi servicii | 1,9 | 3,6 | 2,3 | 4,0 |
| - Importul de bunuri şi servicii | 3,9 | 4,1 | 3,6 | 4,8 |
| **PRODUSUL INTERN BRUT** | **4,8** | **4,8** | **5,2** | **6,9** |
| - Industrie | 0,6 | 1,3 | 1,4 | 1,9 |
| - Agricultură, silvicultură, pescuit | 0,2 | 0,2 | 0,1 | 0,7 |
| - Construcţii | 0,2 | 0,7 | 0,4 | 0,0 |
| - Total servicii | 3,4 | 2,2 | 2,9 | 3,6 |
| - Impozite nete pe produs | 0,4 | 0,4 | 0,4 | 0,7 |

*Notă: Realizările din 2016 sunt semi definitive, iar cele din 2017 provizorii.*

**Inflația** a înregistrat în 2017 o creștere modestă ca medie anuală, de 1,34% în timp ce inflația anuală la sfârșitul anului s-a situat la 3,32%. În prima parte a anului, evoluția favorabilă a inflației a fost influențată de reducerea cotei de TVA de la 20% la 19%, începând cu 1 ianuarie, de eliminarea euro accizei la combustibili şi de diminuarea tarifelor specifice la distribuția energiei electrice.

Creșterea mai accentuată a inflației la sfârșitul anului 2017 s-a datorat în principal unor majorări de preț în partea a doua a anului, având la bază cauze externe cum ar fi creșterea prețului barilului de petrol pe piețele internaționale, creșterile de preț la unele produse alimentare (ouă şi unt) sau deprecierea monedei naționale în raport cu cea europeană. La aceste cauze se adaugă şi măsura de majorare a accizei la carburanți în două etape, la 15 septembrie şi la 1 octombrie 2017, precum şi majorarea tarifelor la energia electrică din lunile iulie, septembrie şi octombrie.

# **II. Deficitul ESA şi deficitul structural**

**II.1 Deficitul ESA**

Pentru anul 2017, deficitul administrației publice generale s-a calculat pe baza datelor transmise de instituțiile publice şi a celor provizorii ale companiilor de stat clasificate în administrația publică, deficitul rezultat (date semifinale) conform metodologiei ESA 2010 fiind de 2,9% din PIB.

Comparativ cu anul 2016 deficitul calculat conform metodologiei ESA 2010 în anul 2017 a scăzut cu 0,1 pp de la 3,0% din PIB în 2016 la 2,9% din PIB în 2017.

**Deficitul administrației publice generale conform ESA 2010**



Deficitul bugetar calculat conform metodologiei europene s-a situat sub limita nivelului de referință a Pactului de Stabilitate și Creștere, înregistrând un nivelul de 2,9% din PIB în anul 2017.

Deficitul bugetar aferent anului 2017 s-a situat peste media deficitului bugetar pentru zona euro de 0,9% din PIB şi pentru UE28 de 1,0% din PIB.

Conform datelor publicate de EUROSTAT[[1]](#footnote-1) s-au înregistrat excedente bugetare aferente anului 2017 în Malta (+3,9%), Cipru (+1,8%), Cehia(+1,6%), Luxemburg (+1,5%), Suedia și Germania (+1,3%), Olanda (+1,1%), Danemarca (+1,0%), Bulgaria (+0,9%), Grecia și Croația (+0,8%), și Lituania (+0,5%), în timp ce un echilibru bugetar a fost raportat de către Slovenia.

Cele mai mici deficite bugetare s-au înregistrat în Irlanda și Estonia (-0,3%), Letonia (-0,5%) și Finlanda (-0,6%). Un singur stat membru a raportat un deficit mai mare de 3% din PIB și anume Spania (-3,1%).

**II.2 Deficitul structural**


Deficitul structural al României s-a majorat la 2,9% din PIB în 2017, cu un deficit al bugetului general consolidat în scădere față de cel din 2016, respectiv de 2,9% față de 3,0%. Decalajul PIB-ului față de potențial (o*utput-gap*) s-a închis în anul 2017, de la o valoare negativă în anul 2016, ceea ce a condus la o componentă ciclică a deficitului bugetar de 0% din PIB.

**Deficitul structural**

- % în PIB -

|  |  |  |  |  |
| --- | --- | --- | --- | --- |
|  | **2014** | **2015** | **2016** | **2017** |
| Deficit structural | -0,3 | -0,2 | -2,1 | -2,9 |

*Sursa*: 2014-2016 Prognoza de primăvară a CE, mai 2018; 2017 estimare a Comisiei Naționale de Strategie şi Prognoză - Prognoza de primăvară – aprilie 2018



# **Politica fiscal bugetară**

**III.1. Obiectivele politicii bugetare în 2017**

**Construcția bugetară pentru anul 2017 și orizontul 2018-2019 a avut la bază următoarele obiective:**

1. Stimularea, continuarea, consolidarea și menținerea unei creșteri economice inteligente, sustenabile și incluzive, de natură a furniza premisele consolidării unui stat puternic, proactiv și a unei societăți echilibrate, pentru a mări încrederea investitorilor în economia românească;
2. Alocarea unor sume importante pentru susținerea investițiilor publice prin prioritizarea investițiilor publice semnificative pentru asigurarea infrastructurii şi serviciilor, pentru îmbunătățirea calității vieții, cu efect multiplicator şi aport direct la formarea brută de capital fix;
3. Crearea unei politici fiscale predictibile pentru susținerea mediului de afaceri și stimularea investițiilor în sectoarele cu valoare adăugată ridicată, simplificarea fiscalității si fluidizarea proceselor interne, pentru a crea premisa unei creșteri economice sustenabile;
4. Măsuri adoptate de Guvern privind stimularea consumului prin adoptarea unor măsuri salariale pentru unele categorii de personal din sectorul bugetar, concomitent cu adoptarea unor măsuri sociale pentru asigurarea protecției sociale și securității sociale pentru peroane vârstnice, pensionari, studenți și categoriile cele mai vulnerabile;
5. Dezvoltarea şi diversificarea instrumentelor de management ale datoriei publice;
6. Îmbunătățirea, aplicarea și consolidarea guvernanței bugetare, creșterea transparenței bugetare și eficientizarea cheltuielilor publice;
7. Asigurarea stabilității și predictibilității fiscale pentru creșterea încrederii mediului de afaceri și stimularea investițiilor private;
8. Creșterea eficientei folosirii resurselor bugetare, prin continuarea reformei investițiilor publice prin alocări de fonduri pentru cofinanțarea proiectelor europene și prioritizarea investițiilor publice semnificative care au efect multiplicator şi aport direct la formarea brută de capital fix;
9. Creșterea transparenței în utilizarea banilor publici.

**III.2. Efectul rectificărilor bugetare**

Bugetul pe anul 2017 a fost construit cu un deficit cash de 2,96% din PIB (venituri 31,2% din PIB și cheltuieli 34,2% din PIB) căruia îi corespunde un deficit ESA de 2,98% din PIB și un deficit structural de 2,91% din PIB.

Construcția bugetară pentru anul 2017 s-a bazat pe prognoza principalilor indicatori macroeconomici, precum și pe toate actele normative, adoptate atât de către Parlament, cât și de către Guvern în anul 2016 care au impact asupra veniturilor și cheltuielilor bugetare în anul 2017.

***Principalele măsuri avute în vedere la elaborarea bugetului pe anul 2017:***

* reducerea nivelului cotei standard de TVA de la 20% la 19%;
* eliminarea impozitului pe construcții, începând cu data de 1 ianuarie 2017;
* majorarea, începând cu data de 01.01.2017 a nivelului accizei totale la țigarete de la 430,71 lei/1000 țigarete la 435,58 lei/1000 țigarete;
* diminuarea nivelului accizelor pentru următoarele produse energetice:

- motorină: de la 1897,08 lei/1000 litri la 1518,04 lei/1000 litri;

- benzină fără plumb: de la 2035,40 lei/1000 litri la 1656,36 lei/1000 litri;

- benzină cu plumb: de la 2327,27 lei/1000 litri la 1948,23 lei/1000 litri.

* modificarea modalității de stabilire a impozitului datorat pentru veniturile obținute din transferul dreptului de proprietate şi al dezmembrămintelor acestuia, astfel:
* introducerea unui plafon neimpozabil în cazul veniturilor obținute ca urmare a transferului dreptului de proprietate şi al dezmembrămintelor acestuia, prin acte juridice între vii asupra construcțiilor de orice fel şi a terenurilor aferente acestora, precum şi asupra terenurilor de orice fel fără construcții, în sumă de 450.000 lei;
* impozitul se calculează prin aplicarea cotei de 3% la diferența dintre valoarea tranzacției și plafonul neimpozabil.
* deducerea la calculul impozitului pe veniturile din salarii și asimilate salariilor a contravalorii abonamentelor medicale suportate de angajați, pe lângă primele de asigurare voluntară de sănătate, în limita echivalentului în lei al sumei de 400 euro anual;
* eliminarea plafonului reprezentând valoarea a de 5 ori câștigul salarial mediu brut, aferent bazei lunare de calcul a contribuțiilor de asigurări sociale, în cazul persoanelor care realizează venituri din salarii și asimilate salariilor;
* eliminarea plafonului maxim al bazei lunare de calcul a contribuției de asigurări sociale de sănătate, reprezentând contravaloarea a 5 câștiguri salariale medii brute, pentru veniturile din salarii şi asimilate salariilor, investiții și din alte surse. Astfel, contribuția de asigurări sociale de sănătate se datorează asupra venitului realizat;
* exceptarea de la plata CASS a persoanele care realizează venituri din investiții şi/sau din alte surse pentru aceste venituri dacă, în cursul anului fiscal realizează venituri din salarii şi asimilate salariilor, venituri din pensii, venituri din activități independente, venituri din asocierea cu o persoană juridică sau venituri din activități agricole, silvicultură şi piscicultură;
* creșterea salariul de bază minim brut pe țară garantat în plată, începând cu data de 1 februarie 2017, la 1.450 lei lunar;
* majorarea cu 20% față de nivelul acordat pentru luna ianuarie 2017 a cuantumului brut al salariilor de bază/indemnizațiilor, precum și a cuantumului sporurilor, indemnizațiilor şi al celorlalte elemente ale sistemului de salarizare care fac parte din salariul brut, pentru personalul plătit din fonduri publice din instituțiile şi autoritățile publice ale administrației publice locale, în măsura în care personalul respectiv își desfășoară activitatea în aceleași condiții;
* majorarea cu 50% față de nivelul acordat pentru luna ianuarie 2017 a cuantumului brut al salariilor de bază, precum și  a cuantumului sporurilor, indemnizațiilor, compensațiilor şi al celorlalte elemente ale sistemului de salarizare care fac parte din salariul brut pentru personalul din cadrul instituțiilor publice de spectacole sau concerte, indiferent de subordonarea acestora, în măsura în care personalul respectiv își desfășoară activitatea în aceleași condiții;
* majorarea, începând cu data de 1 iulie 2017, a valorii punctului de pensie la 1000 lei;
* majorarea, începând cu 1 martie 2017, la 520 lei a nivelului indemnizației sociale pentru pensionari, prevăzută de Ordonanța de urgență a Guvernului nr 6/2009 privind instituirea pensiei sociale minime garantate;
* finanțarea drepturilor asistenților personali ai persoanelor cu handicap grav sau a indemnizațiilor lunare ale persoanelor cu handicap grav, acordate potrivit Legii nr. 448/2006 privind protecția şi promovarea drepturilor persoanelor cu handicap, republicată, cu modificările şi completările ulterioare, se asigură integral de la bugetul de stat, din sume defalcate din taxa pe valoarea adăugată, în baza numărului de beneficiari comunicat de unitățile administrativ-teritoriale;
* acordarea gratuității la transport intern feroviar la toate categoriile de trenuri, clasa a II-a pentru studenții înmatriculați la forma de învățământ cu frecvență, în instituțiile de învățământ superior acreditate;
* stabilirea cuantumului alocat pentru constituirea fondului de burse și protecție socială a studenților la 201 lei/lună pe perioada derulării activităților didactice/student de la învățământul cu frecvență, fără taxă de studii;
* scutirea de impozit pentru pensiile mai mici sau egale cu 2.000 de lei;
* eliminarea obligației pensionarilor de a plăti contribuții sociale de asigurări de sănătate;
* repartizarea unei cote de minim 90% din profitul net realizat sub formă de dividende/vărsăminte la bugetul de stat pentru companii naționale și societăți cu capital integral sau majoritar de stat.

***Cheltuielile bugetului general consolidat***  au fost estimate în sumă de 278,8 miliarde lei reprezentând 34,2% din PIB.

**Politica de cheltuieli a vizat, în principal, următoarele măsuri**

* + - * Asigurarea unui nivel sustenabil pentru cheltuielile cu salariile şi pensiile în sectorul public;
      * Reorientarea cheltuielilor de investiții publice în vederea realizării unei treceri treptate de la investițiile finanțate integral din surse naționale la investiții cofinanțate din fonduri europene;
* Accelerarea ritmului de cheltuire a fondurilor europene pentru îmbunătățirea ratei de absorbție;
* Continuarea finanțării schemelor de ajutor de stat şi în perioada 2017-2019, pentru a contribui la crearea de noi locuri de muncă, realizarea de investiții care utilizează tehnologii noi, obținerea de produse, servicii, tehnologii inovative, cu efecte asupra creșterii economice şi asigurării stabilității macroeconomice.

**Veniturile bugetului general consolidat** au fost estimate în sumă de 254,7 miliarde lei, reprezentând 31,2% din PIB.

Proiectul de buget pe 2017 a avut următoarele direcții majore de acțiune: creșterea veniturilor populației, investiții sporite în infrastructură și reducerea taxelor.

**Creșterea veniturilor populației** se concretizează, în principal, în următoarele măsuri:

* începând cu data de 1 februarie 2017, salariul de bază minim brut pe țară garantat în plată, sumă stabilită în bani care nu include sporuri şi alte adaosuri, se stabilește la 1.450 lei lunar, pentru un program complet de lucru de 166,00 ore, în medie, pe lună, în anul 2017, reprezentând 8,735 lei/oră. Măsura va avea efecte pozitive asupra creșterii economice și asupra stimulării ocupării și reducerii muncii la negru, asigurând creșterea nivelului de trai și reducerea decalajelor sociale;
* personalul plătit din fonduri publice din instituțiile şi autoritățile publice ale administrației publice locale beneficiază de  majorarea cu 20% față de nivelul acordat pentru luna ianuarie 2017 a cuantumului brut al salariilor de bază/indemnizațiilor, precum și a cuantumului sporurilor, indemnizațiilor şi al celorlalte elemente ale sistemului de salarizare care fac parte din salariul brut, în măsura în care personalul respectiv își desfășoară activitatea în aceleași condiții;
* începând cu 1 februarie 2017 personalul din cadrul instituțiilor publice de spectacole sau concerte, indiferent de subordonarea acestora, beneficiază de majorarea cu 50% față de nivelul  acordat pentru luna ianuarie 2017 a cuantumului brut al salariilor de bază, precum și  a cuantumului sporurilor, indemnizațiilor, compensațiilor şi al celorlalte elemente ale sistemului de salarizare care fac parte din salariul brut, în măsura în care personalul respectiv îşi desfășoară activitatea în aceleași condiții;
* începând cu data de 1 iulie 2017, valoarea punctului de pensie se majorează la 1000 lei;
* începând cu 1 martie 2017, nivelul indemnizației sociale pentru pensionari, prevăzută de Ordonanța de urgență a Guvernului nr 6/2009 privind instituirea pensiei sociale minime garantate, va crește la 520 lei;
* finanțarea drepturilor asistenților personali ai persoanelor cu handicap grav sau a indemnizațiilor lunare ale persoanelor cu handicap grav, acordate potrivit Legii nr. 448/2006 privind protecția şi promovarea drepturilor persoanelor cu handicap, republicată, cu modificările şi completările ulterioare, se asigură integral de la bugetul de stat, din sume defalcate din taxa pe valoarea adăugată, în baza numărului de beneficiari comunicat de unitățile administrativ-teritoriale. Din punct de vedere social, se asigură îmbunătățirea calității vieții persoanelor cu handicap, realizată în funcție de nevoile individuale ale persoanelor cu handicap, luând în considerare integrarea şi incluziunea socială a persoanelor cu handicap;
* studenții înmatriculați la forma de învățământ cu frecvență, în instituțiile de învățământ superior acreditate, beneficiază de gratuitate la transport intern feroviar la toate categoriile de trenuri, clasa a II-a;
* cuantumul alocat pentru constituirea fondului de burse și protecție socială a studenților se stabilește la 201 lei/lună pe perioada derulării activităților didactice/student de la învățământul cu frecvență, fără taxă de studii;
* scutirea de impozit pentru pensiile mai mici sau egale cu 2.000 de lei;
* eliminarea obligației pensionarilor de a plăti contribuții sociale de asigurări de sănătate.

**În domeniu investițiilor**  au fost promovate măsuri care să conducă la realizarea unor rezultate concrete. Ca măsuri principale, menționăm:

* + începând cu 1 ianuarie 2017, au fost promovate măsuri care să susțină investițiile prin aplicarea nelimitată în timp a facilității fiscale de scutire a impozitului reinvestit;
  + începând cu 1 februarie 2017, pentru susținerea mediului de afaceri prin încurajarea înființării și dezvoltării microîntreprinderilor a fost majorată limita veniturilor realizate la data de 31 decembrie a anului fiscal precedent de la 100.000 de euro la 500.000 de euro;
  + a fost stabilită o cotă de impozitare de 1% pentru microîntreprinderile care au unul sau mai mulți salariați și a fost eliminată cota de impozit de 2% pentru microîntreprinderile care au un salariat. Măsură vizează stimularea creării de noi locuri de muncă și așezarea echitabilă a sarcinii fiscale între microîntreprinderi;
  + scheme de ajutor de stat privind asigurarea dezvoltării economice durabile, sprijinirea investițiilor care promovează dezvoltarea regională prin crearea de locuri de muncă , precum și stimularea investițiilor cu impact major în economie.

**Reducerea taxelor** s-a concretizat prin eliminarea celor 102 taxe.

* + continuă, astfel, procesul de simplificare a fiscalității și de debirocratizare început în ultimii ani, precum și alte măsuri fiscale care susțin mediul de afaceri, sectorul IMM - contribuitor de importanță strategică la creșterea economică și crearea de locuri de muncă.

**Prima rectificare bugetară pe anul 2017** aprobată prin Ordonanța de urgență a Guvernului nr. 63/2017, cu privire la rectificarea bugetului de stat pe anul 2017 și respectiv Ordonanța de urgență a Guvernului nr. 64/2017, pentru rectificarea bugetului asigurărilor sociale de stat pe anul 2017, a fost determinată de:

* Evoluția indicatorilor macroeconomici pe primele 6 luni ale anului 2017;
* Execuția bugetară pe primele șase luni ale anului 2017. Execuția s-a încheiat cu un deficit de 5,1 miliarde lei, respectiv 0,63% din PIB, față de deficitul programat pentru semestrul I de 1,9% din PIB;
* Analiza rezultatelor bugetare pe perioada 1 ianuarie – 31 iulie 2017 care scoate în evidență un deficit de 5,1 miliarde lei, respectiv 0,63% din PIB, încadrându-se în deficitul de 3% din PIB;
* Adoptarea unor acte normative cu influențe asupra veniturilor şi cheltuielilor bugetare;
* Necesitatea asigurării fondurilor în vederea desfășurării normale a activității unor ordonatori principali de credite până la finele anului;
* Necesitatea asigurării fondurilor în vederea desfășurării normale a activității unităților administrativ-teritoriale până la finele anului;
* Necesitatea asigurării fondurilor pentru plata majorărilor salariale aprobate pentru:
  + personalul din cadrul oficiilor teritoriale pentru întreprinderile mici şi mijlocii şi cooperație;
  + personalul nedidactic din cadrul inspectoratelor școlare precum și din instituțiile de învățământ superior de stat;
  + personalul din cadrul Agenției Naționale pentru Protecția Mediului, agențiilor județene pentru protecția mediului, Gărzii Naționale de Mediu şi Administrației Rezervației Biosferei "Delta Dunării";
  + personalul din cadrul Autorității Naționale pentru Protecția Consumatorilor şi al comisariatelor regionale şi județene pentru protecția consumatorilor;
  + personalul care nu a beneficiat de majorări salariale potrivit Ordonanței de urgență a Guvernului nr. 2/2017 din bibliotecile naționale sau de importanță națională, din cadrul Bibliotecii Academiei Române precum și din muzeele de importanță națională;
  + personalul din instituțiile şi autoritățile subordonate Ministerului Agriculturii şi Dezvoltării Rurale, inclusiv oficiile de studii pedologice şi agrochimice, cu excepția Agenției de Plăți şi Intervenție pentru Agricultură, a Agenției pentru Finanțarea Investițiilor Rurale şi a direcțiilor pentru agricultură județene şi a municipiului București;
  + personalul Academiei de Științe Agricole şi Silvice "Gheorghe Ionescu-Șișești" şi din unitățile de cercetare-dezvoltare din subordine;
  + personalul din unitățile care funcționează în subordinea Ministerului Tineretului şi Sportului;
  + personalul din cadrul instituțiilor publice de spectacole sau concerte aflate în subordinea Ministerului Culturii şi Identității Naționale, precum şi personalul din direcțiile județene de cultură, respectiv a municipiului București;
  + personalul de specialitate din cadrul secretariatului tehnic din structura Consiliului Economic şi Social;
  + personalul din cadrul bibliotecilor centrale universitare;
  + personalul din cadrul Secretariatului de stat pentru recunoașterea meritelor luptătorilor împotriva regimului comunist instaurat în România în perioada 1945 – 1989;
  + cadrele militare în activitate, precum şi soldații şi gradații voluntari, inclusiv personalul civil din Ministerul Apărării Naționale şi instituțiile aflate în subordinea sa;
  + polițiștii, funcționarii publici cu statut special din administrația penitenciarelor;
* Necesitatea alocării fondurilor în vederea extinderii acordării bursei studenților pe toată durata anului universitar (12 luni);
* Necesitatea alocării fondurilor pentru Programul pentru stimularea înființării întreprinderilor mici și mijlocii ”Start-up Nation-România”;
* Necesitatea corelării planificării bugetare cu evoluția prognozată a indicatorilor macroeconomici şi execuția bugetară pe primele șapte luni ale anului.

Rectificarea bugetară a avut în vedere majorarea per sold a veniturilor bugetului general consolidat cu 1.060,7 milioane lei precum și majorarea per sold a cheltuielilor bugetului general consolidat cu 1.705,2 milioane de lei menținându-se deficitul bugetar pe anul 2017 la nivelul de 2,96% din PIB în termeni cash.

Pentru ca proiectul de act normativ să poată fi aprobat a fost necesară derogarea de la prevederile art.12, lit. a)-c), art.17 alin.(2), art.24 și art.26 alin.(4)-(5) din Legea responsabilității fiscal-bugetare nr.69/2010, republicată, și ale art.2 alin.(2) și ale art.3 alin.(5)-(7) din Legea pentru aprobarea plafoanelor unor indicatori specificați în cadrul fiscal-bugetar pe anul 2017 nr.5/2017, astfel având loc următoarele modificări:

1. plafonul soldului primar al bugetului general consolidat este de – 14.065,5 milioane lei;
2. plafonul cheltuielilor de personal ale bugetului general consolidat, exprimat ca procent în produsul intern brut, este în anul 2017 de 8,2%;
3. pentru anul 2017 plafonul nominal al cheltuielilor totale, exclusiv asistența financiară din partea Uniunii Europene și a altor donatori, pentru bugetul general consolidat este de 259.316,1 milioane lei, bugetul de stat este de 130.687,3 milioane lei, bugetul general centralizat al unităților administrativ-teritoriale este de 72.587,5 milioane lei, bugetul Fondului național unic de asigurări sociale de sănătate este de 28.892,5 milioane lei, bugetul instituțiilor/activităților finanțate integral și/sau parțial din venituri proprii este de 19.620,6 milioane lei, precum și pentru alte bugete componente ale bugetului general consolidat este de 3.792,5 milioane lei;
4. plafonul nominal al soldului bugetului general consolidat este de -24.744,4 milioane lei, al bugetului de stat este de -34.091,9 milioane lei și al bugetul instituțiilor/activităților finanțate integral și/sau parțial din venituri proprii este de 2.667,2 milioane lei;
5. pentru anul 2017, plafonul nominal al cheltuielilor de personal din bugetul general consolidat este de 68.990,2 milioane lei, din bugetul de stat este de 23.837,5 milioane lei, din bugetul general centralizat al unităților administrativ-teritoriale este de 32.327,4 milioane lei, din bugetul Fondului național unic de asigurări sociale de sănătate este de 281,0 milioane lei, din bugetul instituțiilor/activităților finanțate integral și/sau parțial din venituri proprii este de 11.740,0 milioane lei și din alte bugete componente ale bugetului general consolidat este de 484,8 milioane lei;
6. modificarea nivelului nominal al cheltuielilor bugetului asigurărilor sociale de stat, nivelului nominal al cheltuielilor bugetului asigurărilor pentru șomaj, nivelului nominal al cheltuielilor de personal ale bugetului asigurărilor sociale de stat, nivelului nominal al cheltuielilor de personal ale bugetului asigurărilor pentru șomaj şi plafonului nominal al soldului bugetului asigurărilor sociale de stat şi al bugetului asigurărilor pentru șomaj pe anul 2017.

**A doua rectificare bugetară aprobată** pe anul 2017 prin Ordonanța de urgență a Guvernului nr.83/2017, cu privire la rectificarea bugetului de stat pe anul 2017 și respectiv Ordonanța de urgență a Guvernului nr.84/2017, pentru rectificarea bugetului asigurărilor sociale de stat pe anul 2017,a fost determinată de :

* Analiza rezultatelor bugetare pe perioada 1 ianuarie – 30 septembrie 2017 care scoate în evidență un deficit de 6,8 miliarde lei, respectiv 0,81% din PIB, încadrându-se în deficitul de 3% din PIB;
* Adoptarea unor acte normative cu influențe asupra veniturilor şi cheltuielilor bugetare;
* Necesitatea asigurării fondurilor în vederea desfășurării normale a activității unor ordonatori principali de credite până la finele anului;
* Necesitatea asigurării fondurilor în vederea desfășurării normale a activității unităților administrativ-teritoriale până la finele anului;
* Necesitatea plății titlurilor executorii având ca obiect acordarea de drepturi salariale personalului din sectorul bugetar;
* Necesitatea asigurării fondurilor pentru plata drepturilor persoanelor cu handicap, a alocațiilor de stat pentru copii, a indemnizațiilor pentru creșterea copilului și a contribuțiilor de asigurări sociale de sănătate aferente indemnizațiilor;
* Necesitatea alocării fondurilor pentru plata pensiilor militare de stat cuvenite cadrelor militare trecute în rezervă și polițiștilor cărora le-au încetat raporturile de serviciu în anul 2017;
* Asigurarea cofinanțării naționale și a cheltuielilor neeligibile aferente proiectelor cu finanțare din fonduri externe nerambursabile postaderare aferente perioadei 2014-2020;
* Necesitatea asigurării fondurilor pentru derularea acțiunilor și a programelor de sănătate;
* Necesitatea corelării planificării bugetare cu evoluția prognozată a indicatorilor macroeconomici şi execuția bugetară pe primele nouă luni ale anului.

Rectificarea bugetară a avut în vedere majorarea per sold a veniturilor bugetului general consolidat cu suma de 280,2 milioane lei și a cheltuielilor bugetului general consolidat cu suma de 503,8 milioane lei și menținerea deficitul bugetului general consolidat ca pondere în P.I.B. la 2,96%.

Pentru ca proiectul de act normativ să poată fi aprobat a fost necesară derogarea de la prevederile art.12, lit. b)-c), art.17 alin.(2), art.24 și art.26 alin.(4)-(5) din Legea responsabilității fiscal-bugetare nr.69/2010, republicată, și ale art.3 alin.(5)-(7) din Legea pentru aprobarea plafoanelor unor indicatori specificați în cadrul fiscal-bugetar pe anul 2017 nr.5/2017, astfel având loc următoarele modificări:

1. plafonul soldului primar al bugetului general consolidat este de -14.469,7 milioane lei;
2. plafonul cheltuielilor de personal ale bugetului general consolidat, exprimat ca procent în produsul intern brut, este în anul 2017 de 8,3%;
3. pentru anul 2017 plafonul nominal al cheltuielilor totale, exclusiv asistența financiară din partea Uniunii Europene și a altor donatori, pentru bugetul general consolidat este de 260.179,1 milioane lei, bugetul de stat este de 132.554,7 milioane lei, bugetul general centralizat al unităților administrativ-teritoriale este de 71.788,1 milioane lei, bugetul Fondului național unic de asigurări sociale de sănătate este de 29.238,6 milioane lei, bugetul instituțiilor/activităților finanțate integral și/sau parțial din venituri proprii este de 19.604,9 milioane lei, precum și pentru alte bugete componente ale bugetului general consolidat este de 3.393,1 milioane lei;
4. plafonul nominal al soldului bugetului general consolidat este de -24.968,0 milioane lei, al bugetului de stat este de -36.452,1 milioane lei șl al bugetul instituțiilor/activităților finanțate integral și/sau parțial din venituri proprii este de 2.667,2 milioane lei;
5. pentru anul 2017, plafonul nominal al cheltuielilor de personal din bugetul general consolidat este de 69.636,8 milioane lei, din bugetul de stat este de 23.917,1 milioane lei, din bugetul general centralizat al unităților administrativ-teritoriale este de 32.877,4 milioane lei, din bugetul Fondului național unic de asigurări sociale de sănătate este de 281,0 milioane lei, din bugetul instituțiilor/activităților finanțate integral și/sau parțial din venituri proprii este de 11.757,5 milioane lei și din alte bugete componente ale bugetului general consolidat este de 484,8 milioane lei
6. plafonul nominal al cheltuielilor exclusiv asistența financiară din partea Uniunii Europene și a altor donatori pentru bugetul asigurărilor sociale de stat este de 57.717.771 mii lei șl pentru bugetul asigurărilor pentru șomaj este de 967.470 mii lei;
7. plafonul nominal al soldului bugetului asigurărilor sociale de stat este de 311.589 mii lei, al bugetului asigurărilor pentru șomaj este de 1.268.545 mii lei;
8. plafonul nominal al cheltuielilor de personal din bugetul asigurărilor sociale de stat este de 209.526 mii lei și din bugetul asigurărilor pentru șomaj este de 109.500 mii lei.

Plafoane privind cheltuieli totale exclusiv asistenta financiara din partea UE sau alți donatori, în anul 2017



Plafoane privind soldul bugetar pe principalele bugete componente 2017



**III. 3. Evaluarea țintelor şi a indicatorilor bugetari**

La elaborarea legilor bugetare anuale, s-a avut în vedere un deficit al bugetului general consolidat aferent anului 2017, în bază cash, de 2,96% din PIB, nivel similar cu cel asumat în strategia fiscal bugetară aprobată. În urma rectificărilor efectuate pe parcursul anului 2017 soldul bugetului general consolidat exprimat ca procent în PIB a rămas la nivelul asumat prin strategia fiscal-bugetară.

Soldul bugetar pe principalele bugete componente 2017 se prezintă astfel:



Soldul bugetului general consolidat realizat în anul 2017, exprimat ca procent în PIB, a fost de -2,83%, cu 0,13 puncte procentuale sub ținta stabilită în Legea nr.5/2017, pentru aprobarea plafoanelor unor indicatori specificați în cadrul fiscal-bugetar pe anul 2017și la bugetul inițial.

Ca urmare a evoluției deficitului bugetului general consolidat soldul primar al bugetului general consolidat a crescut, în termeni nominali, cu 255,1 milioane lei comparativ cu plafonul stabilit prin Legea nr.5/2017 și cu nivelul prevăzut la bugetul inițial.

Soldul nominal al bugetului general consolidat înregistrat în anul 2017 a fost în sumă de -24.294,7milioane lei cu 197,4 milioane lei peste ținta stabilită la elaborarea bugetului inițial și în Legea nr. 5/2017.

Soldurile nominale în cazul bugetului de stat, bugetului asigurărilor sociale de stat, bugetului asigurărilor pentru șomaj precum și în cazul bugetului instituțiilor finanțate din venituri proprii s-au încadrat în nivelurile stabilite la elaborarea legilor bugetare anuale inițiale și ale plafoanelor stabilite prin Legea nr. 5/2017 deși nivelul acestor indicatori a fost modificat în urma derogărilor prevăzute la rectificările bugetare. Totuși în cazul soldului primar al bugetului general consolidat precum și al soldului nominal al bugetului general consolidat și al bugetului fondului național unic de asigurări sociale de sănătate se constată abateri de la nivelul stabilit la elaborarea legilor bugetare anuale inițiale și ale plafoanelor stabilite prin Legea nr.5/2017, acestea fiind posibile în urma derogărilor aprobate în urma rectificărilor bugetare.



Cheltuielile bugetului general consolidat (exclusiv asistența financiară din partea UE sau alți donatori) efectuate în anul 2017 au fost în sumă de 258.975,4 milioane lei cu 2.440,3 milioane lei peste nivelul prognozat la bugetul inițial și stabilit de Legea nr.5/2017.

Cheltuielile bugetare (exclusiv asistența financiară din partea UE sau alți donatori) au înregistrat depășiri ale prevederilor inițiale și ale plafoanelor stabilite prin Legea nr.5/2017 în cazul bugetului centralizat al unităților administrativ-teritoriale, bugetului asigurărilor sociale de stat, bugetului Fondului național unic de asigurări sociale de sănătate, bugetului instituțiilor/activităților finanțate din venituri proprii, în timp ce niveluri sub cele prevăzute s-au înregistrat în cazul bugetului de stat, bugetului asigurărilor pentru șomaj și a altor bugete componente ale bugetului general consolidat.

Cheltuielile de personal ale bugetului general consolidat în anul 2017 au fost în sumă de 69.611,4 milioane lei cu 5.727,4 milioane lei peste nivelul estimat la elaborarea bugetului inițial și plafonul aprobat prin Legea nr.5/2017.

Cheltuielile de personal s-au situat peste nivelurile stabilite la elaborarea bugetul inițial și a plafoanelor aprobate prin Legea nr. 5/2017 în cazul majorității bugetelor componente la bugetului general consolidat, cu excepția altor bugete componente ale bugetului general consolidat unde cheltuielile de personal au fost cu 94,2 milioane lei sub plafonul stabilit la elaborarea bugetului inițial și a strategiei fiscal-bugetare.

Astfel, deși pe parcursul anului 2017, ca urmare a evoluției indicatorilor macroeconomici, a evoluției execuției bugetare, precum și a unor modificări legislative au fost necesare corecții ale estimărilor inițiale, acestea nu au afectat continuarea procesului de consolidare fiscală, execuția bugetară încheindu-se cu un sold bugetar sub ținta stabilită.

**III.4. Execuția bugetară pe anul 2017**

**III.4.1. Execuția bugetară**

Conform datelor definitive, execuția bugetului general consolidat, în perioada 1 ianuarie – 31 decembrie 2017, s-a încheiat cu un deficit cash de 24,29 miliarde lei, respectiv 2,83% din PIB, sub ținta stabilită, respectiv un deficit anual prevăzut de 24,97 miliarde lei.


Comparativ cu anul anterior deficitul bugetului general consolidat în anul 2017, în bază cash, a crescut, ca procent în PIB, cu 0,43 puncte procentuale de la 2,40% în 2016 la 2,83%.

**Deficitul bugetar cash**



* 1. **III.4.1.1 Veniturile bugetului general consolidat**

Veniturile bugetului general consolidat, în anul 2017, au totalizat 251,9 miliarde lei, reprezentând 29,3% din PIB şi un grad de realizare față de estimările anuale de 98,0%.





Comparativ cu programul anual de încasări veniturile bugetare au înregistrat următoarele evoluții:

* Încasările din veniturile fiscale au fost superioare programului anual, gradul de realizare fiind de 100,2%, fiind influențate de evoluția pozitivă a încasărilor din impozitul pe profit (101,4%); alte impozite pe venit, profit și câștiguri din capital(102,5%), precum și din taxa pe valoarea adăugată (101,3%). Evoluții mai puțin favorabile s-au înregistrat în cazul încasărilor din impozitul pe venit și salarii (99,8%); impozitele și taxele pe proprietate (98,7%); accize (99,8%); alte impozite și taxe pe bunuri și servicii (90,9%); impozitul pe comerțul exterior și tranzacțiile internaționale (98,7%), precum și în cazul altor impozite și taxe fiscale (83%).
* Încasările din contribuții de asigurări au fost inferioare programului de încasări, gradul de realizare fiind de 99,5%. Nerealizarea programului a fost determinată de încasările inferioare programului anual în cazul veniturilor din contribuții de asigurări încasate la bugetul asigurărilor pentru șomaj (98,5%), precum și a celor de la bugetul fondului național unic de asigurări sociale de sănătate (98,6%), în timp ce în cazul bugetul asigurărilor sociale de stat veniturile din contribuții s-au situat aproape de nivelul programului anual de încasări, gradul de realizare fiind de 99,97%;
* Încasările din veniturile nefiscale s-au situat sub programul anual, gradul de realizare fiind de 97,6%;
* Încasările din sumele primite de la UE și alți donatori în contul plăților efectuate s-au situat sub programul anual, gradul de realizare înregistrat fiind de 79,5%.

Încasările bugetare au fost influențate atât de evoluțiile economice, cât şi de deciziile de politică fiscală adoptate, cum ar fi: creșterea salariului minim, reducerea cotei standard de TVA, majorarea salariilor pentru unele categorii de salariați din sectorul bugetar, creșterea punctului de pensie, creșterea plafonului neimpozabil lunar la veniturile din pensii de la 1000 lei la 2000 lei și scutirea pensionarilor de la plata contribuțiilor de asigurări sociale de sănătate, precum și de modificarea cuantumului accizelor.

**Structura veniturilor bugetare**



Din punct de vedere al ponderii principalelor categorii de impozite în total venituri încasate, s-au înregistrat creșteri, comparativ cu anul anterior, în principal în cazul veniturilor din contribuții de asigurări cu 1,1 pp, a veniturilor nefiscale cu 0,6 pp și sumelor primite de la UE în contul plăților efectuate aferente cadrului financiar 2014-2020 cu 3,7 puncte procentuale.

În paralel, s-au înregistrat diminuări, în principal, în cazul veniturilor din impozitul pe profit cu 1,1 pp, impozite și taxe pe proprietate 0,5 pp, taxa pe valoarea adăugată cu 1,8 pp, a veniturilor din accize cu 1,4 pp, alte impozite și taxe pe bunuri și servicii cu 0,2 pp.

Comparativ cu anul anterior, **veniturile bugetului general consolidat**, în anul 2017, au crescut cu 12,5%, iar ca procent în PIB s-au redus cu 0,1 pp de la 29,4% în 2016 la 29,3% în 2017.

**Veniturile fiscale** au crescut, în termeni nominali, cu 2,8% față de anul precedent, iar ca procent în PIB s-au redus cu 1,6 puncte procentuale.

Încasările din **impozitul pe profit** s-au redus comparativ cu anul 2016 cu 4,6%, pe fondul reducerii încasărilor de la agenții economici în timp ce încasările de la băncile comerciale ce au fost superioare comparativ cu anul anterior.

Evoluția impozitului pe profit la bugetul de stat, în structură, este următoarea:

* impozitul pe profit virat de agenții economici[[2]](#footnote-2) prezintă o dinamică negativă în anul 2017 comparativ cu anul precedent, încasările înregistrând un nivel de 14,0 mld. lei, mai puțin cu 1,1 mld. lei comparativ cu anul precedent, reprezentând un grad de realizare de de 101,2% în program;

Dintre potențialii factori ce au exercitat influențe asupra evoluției încasărilor pentru acest impozit, pot fi consemnați:

* modificări ale sistemului de plată a impozitului datorat de societăți, conform dispozițiilor Legii nr. 170/2016[[3]](#footnote-3) privind impozitul specific unor activităţi

Actul normativ menționat cuprinde derogarea de la prevederile titlului II[[4]](#footnote-4) din Legea nr. 227/2015 privind Codul fiscal, cu modificările şi completările ulterioare, reglementând impozitul specific pentru persoanele juridice române care desfăşoară activităţi corespunzătoare codurilor CAEN: 5510 - "Hoteluri şi alte facilităţi de cazare similare", 5520 - "Facilităţi de cazare pentru vacanţe şi perioade de scurtă durată", 5530 - "Parcuri pentru rulote, campinguri şi tabere", 5590 - "Alte servicii de cazare", 5610 - "Restaurante", 5621 - "Activităţi de alimentaţie (catering) pentru evenimente", 5629 - "Alte servicii de alimentaţie n.c.a.", 5630 - "Baruri şi alte activităţi de servire a băuturilor". La finele anului 2017 s-au încasat 0,1 mld. lei, în condițiile în care prevederea privind plata acestui impozit a intrat în vigoare la 1 ianuarie 2017, declararea şi plata impozitului specific se efectuează pentru un semestru.

* extinderea sferei de aplicare a prevederilor din "TITLUL III Impozitul pe veniturile microîntreprinderilor"[[5]](#footnote-5) pentru persoanele juridice române care au realizat venituri între echivalentul în lei a 100.000 euro si echivalentul în lei a 500.000 euro, totodată abrogându-se aplicarea cotei de 2% pentru microîntreprinderile care au un salariat și intrând în vigoare aplicarea cotei de 1% pentru microîntreprinderile care au unul sau mai mulţi salariaţi[[6]](#footnote-6)

Astfel, încasările din impozitul pe venitul microîntreprinderilor în anul 2017 au fost de 1,3 mld. lei, prezentând o creștere cu 0,5 mld. lei (+59,1%) comparativ cu anul 2016.

Cu toate că nivelul încasărilor din impozitul pe profit de la agenții economici s-a redus comparativ cu anul precedent, în anul 2017 comparativ cu anul 2016, în termeni nominali, cifra de afaceri din serviciile de piaţă prestate în principal întreprinderilor, serie brută, a crescut pe ansamblu cu 12,8%, datorită creşterilor înregistrate la transporturi (+15,7%), alte servicii furnizate în principal întreprinderilor (+15,4%), activităţile de  producţie cinematografică, video, programe de televiziune; difuzare şi transmitere de programe (+14,0%), activităţile de servicii informatice şi în tehnologia informaţiei (+4,3%) şi la comunicaţii (+4,2%).[[7]](#footnote-7)

De asemenea, cifra de afaceri din comerţul cu ridicata (cu excepţia comerţului cu autovehicule şi motociclete), serie brută, în anul 2017 comparativ cu anul 2016, în termeni nominali, a înregistrat o creştere cu 7,5% datorită creşterii comerţului cu ridicata nespecializat (+16,5%), comerţului cu ridicata specializat al altor produse (+14,6%), comerţului cu ridicata al bunurilor de consum, altele decât cele alimentare (+6,8%), comerţului cu ridicata al produselor alimentare, al băuturilor şi al tutunului (+5,9%), comerţului cu ridicata al produselor agricole brute şi al animalelor vii (+5,2%) şi comerţulul cu ridicata al altor maşini, echipamente şi furnituri (+5,0%).[[8]](#footnote-8)

* impozitul pe profit virat de băncile comerciale[[9]](#footnote-9) prezintă un trend crescător în anul 2017 comparativ cu anul 2016, cu un nivel al încasărilor de 0,7 mld. lei, având un grad de realizare 107,1% în programul.

Încasările din **impozitul pe venit și salarii** au înregistrat o creștere cu 8,6%, dinamica pozitivă fiind influențată de creșterea fondului brut de salarii la nivel național cu 18%[[10]](#footnote-10) precum și de majorarea de la 1 februarie 2017 a salariului de bază minim brut pe țară de la 1250 lei la 1450 lei.

O evoluție negativă a înregistrat impozitul pe veniturile din pensii (-35%) influențată de măsurile legislative privind creșterea plafonului neimpozabil lunar la veniturile din pensii de la 1000 lei la 2000 lei și scutirea pensionarilor de la plata contribuțiilor de asigurări sociale de sănătate (începând cu luna februarie 2017).

Încasările din **impozitele şi taxele pe proprietate** s-au diminuat cu 9,1% comparativ cu anul 2016, iar ca raport în PIB s-au diminuat cu 0,2 pp, gradul de realizare al programului fiind de 98,7%.

Diminuarea încasărilor comparativ cu anul precedent s-a datorat reducerii încasărilor din impozite și taxe pe proprietate la bugetul de stat(-91,0%) pe fondul eliminării impozitului pe construcții speciale începând cu anul 2017.

Încasările din **TVA** au înregistrat o creștere cu 3,6% comparativ cu anul anterior gradul de realizare al programului de încasări fiind de 101,3.

Comparativ cu veniturile încasate în aceeași perioadă a anului precedent , veniturile din taxa pe valoare adăugată au înregistrat o creștere de 1,9 mld.lei, în condițiile în care a fost aplicată măsura de reducere a cotei standard de TVA de la 20% la 19% începând cu 1 ianuarie 2017,măsură care s-a reflectat în încasări începând cu luna februarie 2017.

În structură veniturile încasate din TVA în anul 2017 se prezintă astfel:

* încasările din operaţiuni interne au crescut cu 1,7%, în condițiile în care volumul cifrei de afaceri pentru comerţul cu amănuntul (cu excepţia comerţului cu autovehicule şi motociclete), serie brută, în perioada 1.I‐ 30.XI.2017, comparativ cu perioada 1.I‐30.XI.2016[[11]](#footnote-11) a înregistrat o creştere cu 10,3%,

- încasările din importurile de bunuri au crescut cu 7%,

- valoarea restituirilor de taxă pe valoare adăugată a scăzut cu 3%.

Referitor la valoarea schimburilor extracomunitare de bunuri[[12]](#footnote-12) (Extra-UE28) aceasta a crescut cu 21,2% la importuri și cu 8,7% la exporturi ( la valori exprimate în lei) în perioada 1.I-30.XI. 2017 comparativ cu perioada similară a anului precedent.

Încasările din **accize** au fost în sumă de 26,6 miliarde lei în scădere cu 1,3% comparativ cu anul anterior și un grad de realizare al programului anual de 99,8%.

Încasările din accize la produse energetice pentru anul 2017 au înregistrat 14,3 mld. lei reprezentând 53,8 % din total încasări an, fiind diminuate cu 6,0 % față de aceeași perioadă a anului precedent. Încasările din accize la produse energetice au fost influențate din punct de vedere legislativ de intrarea în vigoare începând cu 1 ianuarie 2017 a prevederilor Legii nr 227/2015 referitoare la micșorarea nivelului accizelor la produsele energetice.

Încasările din accize la tutun la bugetul de stat pentru anul 2017 au înregistrat 9,8 mld. lei reprezentând 39,1 % din total încasări an, fiind mai mari cu 5,3 % față de aceeași perioadă a anului precedent.

Încasările din accizele la tutun din anul 2016 au prezentat un trend atipic față de cele din anii anteriori, fiind influențate de incertitudinile legate de data aprobării transpunerii Directivei tutunului în legislația națională, care aducea modificării majore condițiilor de fabricație și vânzare a produselor din tutun. În noiembrie 2016 a fost aprobată Legea 201/2016 care a eliminat incertitudinile existente. Nivelul accizei a crescut de la 430,71 lei/1000 de țigarete în 2016 la 435,58 lei/1000 țigarete în 2017 conform unui calendar aprobat pentru perioada 2017-2022, al accizelor pentru unele produse din tutun prelucrat, precum: țigarete, tutun de fumat fin tăiat, destinat rulării în țigarete și alte tutunuri de fumat. În acest sens, începând cu 24 iulie 2017, nivelul accizelor pentru țigarete a fost majorat de la 435,58 lei/1000 țigarete la 439,94 lei/1000 țigarete.

Încasările din **alte impozite și taxe pe bunuri și servicii** au crescut cu 37,9% comparativ cu anul 2016, programul de încasări realizându-se în proporție de 90,9% datorită nerealizării veniturilor prevăzute la bugetul fondului național unic de sănătate, respectiv contribuția trimestrială pentru finanțarea unor cheltuieli în domeniu sănătății, (față de un nivel estimat de 2,4 miliarde lei, au fost încasate doar 2,1 miliarde lei, cea mai mare nerealizare provenind din contribuția datorata pentru contractele cost-volum/cost-volum-rezultat).

Încasările din **taxele pe utilizarea bunurilor, autorizarea utilizării bunurilor sau pe desfășurarea de activități** au totalizat 2,9 miliarde lei, cu 9,5% mai mici comparativ cu anul anterior.

Diminuarea încasărilor din taxa pe utilizarea bunurilor, autorizarea utilizării bunurilor sau pe desfășurarea de activități s-a datorat diminuării cu 86,3%, comparativ cu anul anterior, a încasărilor la bugetul instituțiilor/activităților finanțate integral si/sau parțial din venituri proprii în principal ca urmare a eliminării[[13]](#footnote-13) timbrului de mediu pentru autovehicule.

Încasările din **impozitul pe comerțul exterior şi tranzacțiile internaționale** au crescut cu 5,7%, comparativ aceeași perioadă a anului precedent, pe fondul creșterii valorii schimburilor extracomunitare de bunuri[[14]](#footnote-14) (Extra-UE28) cu 21,2% la importuri.

Încasările din **contribuțiile de asigurări** au crescut cu 17,0%, pe fondul evoluției pozitive a numărului de salariați, a câștigului salarial mediu brut, a salariului minim, precum și a majorărilor salariale acordate pentru unele categorii de salariați din domeniul bugetar.

Comparativ cu anul 2016 s-au înregistrat creșteri la bugetul asigurărilor sociale de stat cu 19,1%, la bugetul asigurărilor pentru șomaj cu 16,5% și la bugetul fondului național unic de asigurări sociale de sănătate cu 11,6%.

Creșterea contribuțiilor sociale în cazul bugetului asigurărilor sociale de stat cu 19,1% se situează peste evoluția fondului brut de salarii la nivel național de 18,1%[[15]](#footnote-15) , fiind influențată de măsuri legislative precum eliminarea plafonului maxim de 5 câștiguri salariale medii brute și de introducerea obligației de plată a contribuțiilor datorate de angajatori la nivelul salariului minim brut pe țară garantat în plată pentru salariații cu timp parțial de muncă și cu normă întreagă cu salariul sub nivelul de 1450 lei.

Sumele transferate din bugetul asigurărilor sociale de stat către Pilonul II de pensii au totalizat 7,1 mld. lei, ceea ce a reprezentat 99,3% din programul anual estimat pentru Pilonul II de pensii.

**Contribuțiile sociale colectate la bugetul asigurărilor pentru șomaj** au fost în sumă de 2,2 mld. lei, cu 16,5% peste încasările înregistrate în aceeași perioadă a anului precedent, gradul de realizare al programului de încasări fiind de 98,5%.

**Contribuțiile sociale colectate la fondul național unic de asigurări sociale de sănătate** au fost în sumă de 23,7 mld. lei, cu 11,6% peste încasările înregistrate în aceeași perioadă a anului precedent, gradul de realizare al programului de încasări fiind de 98,6%.

O evoluție negativă față de anul precedent au înregistrat încasările din contribuția de asigurări sociale de sănătate datorată de pensionari, influențată fiind de măsura legislativă privind scutirea pensionarilor de la plata contribuțiilor de asigurări sociale de sănătate (începând cu luna februarie 2017).

**Veniturile nefiscale** încasate în anul 2017 au totalizat 21,9 miliarde lei (2,5% din PIB) cu 21,2% mai mari comparativ cu încasările anului 2016.


Evoluția pozitivă a încasărilor în cazul veniturilor nefiscale, comparativ cu anul anterior s-a datorat în principal creșterii înregistrate în cazul veniturilor din proprietate(+87%), la bugetul de stat, ca urmare a creșterii veniturilor din dividende și a vărsămintelor din profitul net al regiilor autonome (+3,2 mld. lei), a vărsămintelor din veniturile nete ale B.N.R. (+ 0,1 mld. lei), precum și a veniturilor și a sumelor din vânzarea certificatelor de emisii de gaze cu efect de seră (+0,2 mld. lei). O măsură cu impact pozitiv asupra veniturilor din proprietate a fost reprezentată de introducerea, în anul 2017, în sfera de distribuire a veniturilor din dividende a sumelor repartizate în anii anteriori la alte rezerve, precum și a distribuirii rezultatului reportat existent în sold la finele fiecărui an.

**Sumele primite de la Uniunea Europeană** în contul plăților efectuate (inclusiv donațiile), în anul 2017, au fost în valoare de 17,2 miliarde lei, cu 247,6% peste nivelul înregistrat în anul 2016.

De asemenea, ca raport în PIB, acestea au înregistrat o creștere cu 1,1 puncte procentuale de la 0,9% în anul 2016 la 2,0% în anul 2017.



**III.4.1.2 Cheltuielile bugetului general consolidat**

**Cheltuielile bugetului general consolidat** au totalizat, în anul 2017, 276,2 miliarde lei, ceea ce reprezintă 32,2% din PIB şi un grad de realizare față de nivelul prevăzut de 98,0%.



Din punct de vedere al gradului de realizare al programului anual, principalele categorii de cheltuieli bugetare au înregistrat următoarele evoluții: cheltuielile de personal 100%, cheltuielile cu bunuri şi servicii 103,1%, cheltuielile cu dobânzile 97,7%, cheltuielile cu subvențiile 89,8%, cheltuielile cu asistența socială 99,1%, cheltuielile de capital 104%.

**Structura cheltuielilor bugetare**



Comparativ cu anul 2016 structura economică a cheltuielilor prezintă o creștere a ponderii în total cheltuieli a cheltuielilor de personal cu 1,6 pp și a cheltuielilor aferente proiectelor finanțate din fonduri externe nerambursabile cu 2,8 pp, diminuări ale ponderii înregistrându-se în cazul cheltuielilor cu bunuri și servicii cu 2,2 pp, la subvenții cu 0,5 și dobânzi cu 0,4 pp, precum și a cheltuielilor de capital cu 0,8 puncte procentuale.

Comparativ cu anul precedent, **cheltuielile bugetului general consolidat** s-au majorat cu 14%, iar ca procent în PIB cu 0,4 puncte procentuale de la 31,8% cât au fost în anul 2016 la 32,2% în anul 2017.

În anul 2017 s-au înregistrat diminuări ale cheltuielilor bugetare față de anul precedent în cazul proiectelor finanțate din fonduri externe nerambursabile aferente cadrului financiar 2007-2013 (-78,3%), a cheltuielilor aferente programelor cu finanțare rambursabilă (-30%), dar și a cheltuielilor cu subvenții acordate (-6,1%).

**Cheltuielile de personal ale bugetului general consolidat,** în anul 2017, au crescut cu 22% față de anul precedent, iar ca procent în PIB cu 0,6 puncte procentuale, fiind determinate de majorările salariale acordate în a doua parte a anului 2016, respectiv aplicarea, începând cu luna august 2016, a prevederilor O.U.G. nr. 20/2016 pentru modificarea şi completarea Ordonanței de urgență a Guvernului nr. 57/2015 privind salarizarea personalului plătit din fonduri publice în anul 2016, prorogarea unor termene, precum şi unele măsuri fiscal- bugetare şi pentru modificarea şi completarea unor acte normative, precum și de creșterile salariale acordate în 2017, respectiv creșterea cu 15 % a salariilor din sănătate și din educație de la 1 ianuarie 2017, a personalului plătit din fonduri publice din instituțiile şi autoritățile publice ale administrației publice locale care  beneficiază de  majorarea cu 20% începând cu 1 februarie 2017, majorarea salariului de bază minim brut pe țară garantat în plată de la 1.250 lei la 1.450 lei din 1 februarie 2017, majorarea cu 30% a salariilor personalului din bibliotecile naționale și muzee naționale începând cu iunie 2017, majorarea cu 15% a soldelor de funcție ale personalului militar începând cu iunie 2017, majorarea cu 10% a salariilor de funcție ale polițiștilor începând cu 1 octombrie 2017, precum și aplicarea începând cu 1 iulie 2017 a prevederilor din Legea-cadru nr.153/2017 privind salarizarea personalului plătit din fonduri publice.

Comparativ cu programul anual cheltuielile de personal s-au efectuat în proporție de 100%.

**Cheltuielile cu bunuri şi servicii** au înregistrat o ușoară diminuare cu 0,6% față de anul precedent, iar ca pondere în PIB au scăzut cu 0,7 pp. Comparativ cu programul anual cheltuielile cu bunuri şi servicii s-au efectuat în proporție de 103,1%.

**Cheltuielile cu dobânzile** au crescut cu 1,1% față de anul precedent, iar ca pondere în PIB s-au redus cu 0,1 pp. Acestea nu au reușit să atingă nivelul prevăzut a se efectua în anul 2017, gradul de efectuare fiind de 97,7%.

**Cheltuielile cu subvențiile** s-au diminuat față de anul precedent cu 6,1%, ponderea în PIB fiind, de asemenea redusă cu 0,2 puncte procentuale. Se poate menționa că gradul de efectuare a fost de 89,8%. Din totalul cheltuielilor cu subvențiile o pondere de 60,5% o reprezintă cheltuielile cu subvențiile ale bugetului de stat, iar în cadrul acestora o pondere mai însemnată o dețin cheltuielile pentru sprijinirea producătorilor agricoli 51,9% (1.944,7 milioane lei), subvențiile pentru susținerea transportului feroviar public de călători 35,5% (1.332,85 milioane lei), subvențiile pentru transportul de călători cu metroul 7,1% (266,85 milioane lei), programe de conservare sau de închidere a minelor 3% (111,7 milioane lei).

**Cheltuielile cu asistența socială** au crescut în termeni nominali cu 13,1% comparativ cu anul anterior, iar ponderea în PIB s-a majorat cu 0,1 puncte procentuale.

Evoluția cheltuielilor cu asistența socială în anul 2017 a fost influențată, în principal, de majorarea cu 5,25% a punctului de pensie de la 1 ianuarie 2017, acesta ajungând la 917,5 lei, și cu 9% de la 1 iulie 2017 a punctului de pensie, ajungând la 1000 lei, precum și de măsurile ce au fost aprobate în timpul anului 2016 care au contribuit la sporirea cheltuielilor sociale; majorarea și modificarea modalității de stabilire a indemnizației lunare pentru creșterea copilului și stimulentul de inserție.

Comparativ cu programul anual cheltuielile cu asistența socială s-au efectuat în proporție de 99,1%.

La bugetul de stat cheltuielile cu asistența socială au fost în sumă de 27,8 miliarde lei și au reprezentat 19,2% din totalul cheltuielilor bugetului de stat. Din totalul plăților, suma de 19,2 miliarde lei, respectiv 69,1%, a fost utilizată de Ministerul Muncii și Justiției Sociale.

Cheltuielile privind asistența socială la bugetul de stat au înregistrat o creștere cu 19,7% comparativ cu anul precedent.

**Cheltuielile aferente proiectelor cu finanțare externă rambursabilă** s-au diminuat cu 30%.

**Cheltuielile aferente proiectelor cu finanțare externă nerambursabilă aferente cadrului financiar 2014-2020** au crescut, comparativ cu anul precedent, cu 12,4 miliarde lei(196,0%), iar ca pondere în PIB s-au majorat cu 1,4 puncte procentuale.

**Cheltuielile pentru investiții**, care includ cheltuielile de capital, precum şi cele aferente programelor de dezvoltare finanțate din surse interne şi externe, în anul 2017 au fost în sumă de 26,8 miliarde lei, respectiv 3,1% din PIB.

**Evoluția principalelor domenii finanțate din bugetul general consolidat**



În ceea ce privește cheltuielile pe principalele domenii în anul 2017 comparativ cu 2016 se constată creșteri în cazul majorității domeniilor, cele mai semnificative înregistrându-se în domeniul agriculturii, silviculturii, pisciculturii și vânătorii(+113,9%), apărării(+47,8%), sănătății (+13,2%), asigurări și asistență socială (+13,7%) , învățământului +14%), culturii recreerii și religiei +29,6%). Diminuări s-au înregistrat în domeniile: locuințe, servicii și dezvoltare publică (-0,5%), transporturi (-9,3%), protecția mediului (-9,2%),

**III.4.2 Arieratele înregistrate de administrația centrală şi locală**

Arieratele rămân o problemă sensibilă în economia românească, principalul obstacol în promovarea reformei economice, prin menținerea unei presiuni constante asupra cererii agregate, inflației şi contului curent.

Arieratele înregistrate de către principalele bugete componente ale bugetului general consolidat la finele anului 2017 au fost în sumă de 222,45 milioane lei (0,026% din PIB) cu 20,62 milioane lei peste nivelul înregistrat la sfârșitul anului 2016.

Această evoluție a fost datorată majorării înregistrate de unitățile administrativ-teritoriale unde arieratele au crescut cu 10,1 milioane lei.

|  |  |  |  |  |  |  |  |
| --- | --- | --- | --- | --- | --- | --- | --- |
| **ARIERATE** | | | | | | | |
|  |  |  |  |  |  |  |  |
|  |  |  |  |  |  | *- milioane lei -* | |
| **Bugetul de stat  și Autonome** | | **Bugete Locale** | | **Bugetul Asigurărilor  Sociale** | | **TOTAL** | |
| **2016** | **2017** | **2016** | **2017** | **2016** | **2017** | **2016** | **2017** |
| 23,68 | 34,19 | 178,15 | 188,27 | 0,00 | 0,00 | 201,83 | 222,45 |

În cazul administrației publice centrale (buget de stat și autonome si bugetele de asigurări sociale) arieratele la sfârșitul anului 2017 au fost în valoare de 34,19 milioane lei cu 10,51 milioane lei peste cele înregistrate la finele anului 2016.

În anul 2017 **pe baza datelor preliminate** centralizate până la data de 04.05.2018, se constată o creștere a plăților restante față de anul 2016, atât pentru total întreprinderi publice de subordonare centrală (active și inactive) cu 1.082.413 mii lei, cât și pentru întreprinderi publice de subordonare centrală active, cu 493.927 mii lei.

Pentru întreprinderile publice de subordonare centrală inactive s-a continuat și în anul 2017 urmărirea plăților restante separat pentru cele aflate în insolvență, reorganizare, față de cele aflate în faliment, lichidare, dizolvare. Astfel, la întreprinderile publice de subordonare centrală inactive aflate în insolvență, reorganizare se constată o creștere a plăților restante în 2017 față de 2016 cu 588.486 mii lei, datorată introducerii în baza de date centralizată, a CN A METALELOR PREȚIOASE ȘI NEFEROASE REMIN SA care înregistrează plăți restante de 582.720 mii lei în 2017.

De asemenea, **pe baza datelor preliminate** centralizate până la data de 04.05.2018 raportate de întreprinderile publice de subordonare centrală active, se constată o creștere semnificativă a rezultatului brut (profit) cu 2.781.225 mii lei, de la 5.267.856 mii lei în anul 2016, la 8.049.081 mii lei în anul 2017.

# **IV. Cheltuielile de natura investițiilor în anul 2017**

Potrivit programului de investiții publice aprobat ca anexă la bugetele ordonatorilor principali de credite ai bugetului de stat prin Legea nr. 6/2017 a bugetului de stat pe anul 2017, cu modificările și completările ulterioare, fondurile alocate pentru cheltuielile de investiții actualizate la data de 31 decembrie 2017 sunt în sumă de 15.103 milioane lei pe total surse de finanțare, din care suma de 13.568 milioane lei de la bugetul de stat. Conform rapoartelor de monitorizare a programului de investiții publice transmise de ordonatorii principali de credite ai bugetului de stat potrivit alin. (1) al art. 44 din Legea nr. 500/2002 privind finanțele publice, cu modificările și completările ulterioare, la data de 31 decembrie 2017, pentru obiectivele/proiectele/categoriile de investiții au fost efectuate plăți în sumă de 12.210 milioane lei pe total surse (reprezentând 81% din programul anual), din care 11.753 milioane lei de la bugetul de stat (reprezentând 87% din programul anual).În programele de investiții publice aprobate ca anexă la bugetele ordonatorilor principali de credite ai bugetului de stat pe anul 2017, au fost incluse 328 obiective/proiecte/programe de investiții, din care 302 sunt obiective de investiții în continuare (92,1% din numărul total de obiective) și 26 sunt obiective de investiții noi (7,9% din numărul total de obiective).

Potrivit programului de investiții publice aprobat ca anexă la bugetul Casei Naționale de Asigurări de Sănătate prin Legea nr. 6/2017 a bugetului de stat pe anul 2017, cu modificările și completările ulterioare, fondurile alocate de la bugetul Fondului național unic de asigurări sociale de sănătate pentru cheltuielile de investiții, actualizate la data de 31 decembrie 2017, sunt în sumă de 2 milioane lei, din care s-au efectuat plăți în sumă de 1 milion lei.

De asemenea, potrivit programului de investiții publice aprobat ca anexă la bugetul Ministerului Muncii și Justiției Sociale pentru Casa Națională de Pensii Publice, respectiv pentru Agenția Națională pentru Ocuparea Forței de Muncă, prin Legea nr. 7/2017 a bugetului asigurărilor sociale de stat pe anul 2017, cu modificările și completările ulterioare, fondurile alocate de la bugetul asigurărilor sociale de stat pentru cheltuielile de investiții, actualizate la data de 31 decembrie 2017, sunt în sumă de 7 milioane lei, din care s-au efectuat plăți în sumă de 5 milioane lei, iar de la bugetul asigurărilor pentru șomaj fondurile alocate și plătite pentru cheltuielile de investiții, actualizate la data de 31 decembrie 2017, sunt în sumă de 2 milioane lei.

Principalele obiective de investiții pentru care s-au efectuat plăți în anul 2017 sunt:

* Reabilitarea liniei de căi ferate Frontiera - Curtici - Simeria, parte componenta a Coridorului IV Pan-European pentru circulația trenurilor cu viteza maxima de 160 km/h; Tronsonul 2: km 614 - Gurasada si Tronsonul 3: Gurasada – Simeria-1.246,3 milioane lei;
* Reabilitarea liniei de căi ferate Brașov - Simeria, componenta a Coridorului IV paneuropean, pentru circulația trenurilor cu viteza maxima de 160 km/h, secțiunea: Coslariu – Simeria- 442,3 milioane lei;
* Magistrala V – Metrou, etapa I-a Drumul Taberei – Universitate – 369,1 milioane lei;
* Autostrada Sebeș – Turda – 365,8 milioane lei;
* Autostrada Lugoj – Deva – 311,1 milioane lei;
* Programul național de construcții de interes public sau social – A -291,4 milioane lei;
* Reabilitarea liniei de căi ferate Brașov – Simeria, componentă a Coridorului IV paneuropean, pentru circulația trenurilor cu viteză maximă de 160 km/h, secțiunea Coslariu – Sighișoara – 286,2 milioane lei;
* Autostrada Brașov – Târgu Mureș – Cluj – Oradea – 246,6 milioane lei;
* Proiect reabilitare drumuri naționale etapa a VI-a ( 1112 km)-140,9 milioane lei;
* Modernizarea instalațiilor pe magistralele I, II, III si TL de metrou – 139,8 milioane lei.

# **Activele financiare şi nefinanciare guvernamentale**

-milioane lei-

|  |  |
| --- | --- |
| - stoc la sfârșitul perioadei  **31.12.2017** | |
| **Active necurente -Total** | **840.077,77** |
| din care: |  |
| Active fixe corporale | 781.472,98 |
| Active fixe necorporale | 2.284,57 |
| **Stocuri** | 21.099,99 |
| **Active curente-Total** | 280.068,37 |
| din care:  Titluri de participare | 36.847,93 |
| Creanțe necurente | 14.220,13 |

**Activele fixe necorporale** sunt active fără substanță fizică, care se utilizează pe o perioadă mai mare de un an.

**Activele fixe necorporale** sunt în sumă de **2.284,57 milioane lei** şi reprezintă contravaloarea programelor informatice, licențelor, brevetelor, cheltuielilor de dezvoltare etc. deținute de instituțiile publice din care:

* **1.190,9 milioane lei** (52,1% din total active fixe necorporale) reprezentând active fixe necorporale ale instituțiilor publice finanțate din bugetul de stat;
* **1.028,1 milioane lei** (45% din total active fixe necorporale) reprezentând active fixe necorporale ale instituțiilor publice finanțate din bugetul unităților administrativ-teritoriale;
* **57,5 milioane lei** (2,5% din total active fixe necorporale) reprezentând active fixe necorporale ale instituțiilor publice finanțate din bugetul asigurărilor sociale de stat, bugetul asigurărilor pentru șomaj şi bugetul Fondului național unic de asigurări sociale de sănătate;
* **8,2 milioane lei** (0,4% din total active fixe necorporale) reprezentând active fixe necorporale ale instituțiilor publice autonome.

Activele fixe corporale cuprind: terenuri şi clădiri, instalații tehnice, mijloace de transport, animale şi plantații, mobilier, aparatură birotică, alte active corporale deținute de stat şi unitățile administrativ-teritoriale. Acestea prezintă un sold la sfârșitul anului de 781.472,98milioane lei.

**Stocurile** sunt active circulante deținute pentru a fi vândute pe parcursul desfășurării normale a activității sau materii prime, materiale şi alte consumabile ce urmează a fi folosite în desfășurarea activității instituției.

La data de 31 decembrie 2017 stocurile sunt în sumă de **21.099,99 milioane lei.**

# **VI. Finanțarea deficitului bugetar şi datoria publică**

**VI.1 Datoria publică**

Datoria guvernamentală conform metodologiei UE s-a situat la data de 31 decembrie 2017 la un nivel de 35,0% din PIB în scădere față de nivelul de 37,4% din PIB, cât s-a înregistrat la sfârșitul anului 2016, sub plafonul de 40% din PIB stabilit prin Legea nr.5/2017 pentru aprobarea plafoanelor unor indicatori specificați în cadrul fiscal-bugetar pe anul 2017.

Din datoria guvernamentală, la 31 decembrie 2017, datoria internă a reprezentat 18,0% din PIB, iar datoria externă a fost de 17,0% din PIB.

Conform datelor publicate de EUROSTAT,[[16]](#footnote-16) România a înregistrat, la finele anului 2017, un nivel al datoriei guvernamentale în produsul intern brut (35,0%) sub media datoriei publice guvernamentale pentru zona euro (EA 19) (86,7% din PIB), dar şi sub media datoriei guvernamentale pentru UE28 (81,6% din PIB).

Astfel, la sfârșitul lui 2017, România s-a situat pe locul 5 între statele membre UE cu cel mai scăzut nivel de îndatorare după Estonia (9,0%), Luxemburg (23,0%), Bulgaria (25,4%) și Republica Cehă (34,6%).

Un număr de 15 state membre au înregistrat, la finele anului 2017, un nivel al datoriei guvernamentale de peste 60% din PIB cele mai ridicate niveluri înregistrându-se în Grecia (178,6%), Italia (131,8%), Portugalia (125,7%), Belgia (103,1%) și Spania (98,3%).

**VI.2 Finanțarea deficitului bugetar**

Finanțarea deficitului bugetar în anul 2017 s-a realizat în principal din surse interne prin emisiuni de titluri de stat lansate pe piața internă și în completare din surse externe. Sursele necesare refinanțării datoriei publice guvernamentale s-au asigurat de pe piețele pe care s-au emis aceste datorii şi din rezerva financiară în valută la dispoziția MFP care la sfârșitul anului 2017 acoperea 3,8 luni din necesarul brut de finanțare.

Instrumentele de datorie în anul 2017 pentru finanțarea deficitului bugetar şi refinanțarea datoriei publice au fost:

* emisiunile de titluri de stat denominate în lei, pe piața internă, în valoare de 39,8 miliarde lei. Astfel, s-au emis certificate de trezorerie cu scadența de până la 1 an în sumă de 10,9 miliarde lei şi obligațiuni de stat de tip benchmark în valoare de 28,9 miliarde lei, conform calendarului anunțat.
* emisiunile de titluri de stat denominate în euro, pe piața internă, în valoare de 340 milioane euro.
* emisiunile de euroobligațiuni lansate pe piețele externe de capital. În anul 2017, MFP a atras de pe piețele externe suma de 2,75 miliarde EUR. Astfel, în data de 19 aprilie 2017, MFP a atras 1,75 mld EUR printr-o emisiune de euroobligațiuni în euro în două tranșe, din care 1 miliard euro printr-o emisiune nouă cu maturitatea de 10 ani, cupon 2,375% și 750 milioane euro prin redeschiderea emisiunii lansată în octombrie 2015, cu maturitatea inițială de 20 ani, cupon 3,875%.

În data de 10 octombrie 2017 s-a redeschis pentru suma de 1 mld. EUR emisiunea de euroobligațiuni cu maturitatea de 10 ani lansată în aprilie 2017, cu un cupon de 2,375%.

Garanțiile guvernamentale acordate de Ministerul Finanțelor Publice în anul 2017 au fost în valoare de aproximativ 2.264,5 mil. lei, în limita plafonului de 8.000 mil. lei stabilit prin *Legea nr. 5/2017 pentru aprobarea plafoanelor unor indicatori specificați în cadrul fiscal-bugetar pe anul 2017*.

În ceea ce privește tragerile autorizate pentru a fi efectuate în anul 2017 din finanțările rambursabile contractate sau care urmau să fie contractate de către unitățile/subdiviziunile administrativ-teritoriale, acestea au fost în valoare de 987,57 milioane lei, nefiind depășit plafonul anual de 1.200 milioane lei, aprobat prin Legea nr. 5/2017 şi Hotărârea *Guvernului nr. 884/2016 privind aprobarea limitelor anuale, aferente anilor 2017–2019, pentru finanțările rambursabile care pot fi contractate şi pentru tragerile din finanțările rambursabile contractate sau care urmează a fi contractate de unitățile/subdiviziunile administrativ-teritoriale*. Finanțările rambursabile autorizate în anul 2017 pentru a fi contractate de unitățile/subdiviziunile administrativ-teritoriale pentru realizarea de investiții publice de interes local au fost în valoare de 1.048,29 milioane lei, în limita plafonului de 1.200 milioane lei stabilit prin Legea nr. 5/2017.

În baza art. 1 din *OUG nr. 27/2017 pentru adoptarea unor măsuri fiscal-bugetare*, în anul 2017 s-a autorizat contractarea a 59 de împrumuturi în valoare totală de 337,38 milioane lei de la Ministerul Finanțelor Publice, destinate asigurării prefinanțării și/sau cofinanțării de proiecte finanțate din fonduri externe nerambursabile de la Uniunea Europeană din perioada 2014 – 2020.

# Anexa nr.1 -Execuția bugetului general consolidat în anul 2017

# 

# Anexa nr.2 - T**abelul de corespondenţă privind metodologia de tranziţie între datele bazate pe contabilitatea in numerar şi datele bazate pe standardele sistemului european de conturi 2017**

Prin Directiva nr.85/2011 privind cerinţele referitoare la cadrele bugetare ale statelor membre, Consiliul Uniunii Europene solicită conform art.3.(2)., publicarea unui tabel de corespondenţă detaliat, care indică metodologia de tranziţie de la datele bazate pe contabilitatea de casă la datele bazate pe standardele Sistemului European de Conturi - SEC.

Baza accrual

Raportare SEC

**Administrația publică centrală -S1311-**

-Soldul bugetului de stat ca diferență dintre venituri şi cheltuieli este cel aprobat de Parlament si prezentat in prima linie (working balance) din tabel. Tranzacțiile aferente acestui sold sunt calculate atât pe partea de venituri, cât şi pe partea de cheltuieli.

Veniturile în accrual, respectiv veniturile fiscale cash sunt ajustate conform metodei simple de ajustare temporala cu o perioada de o luna, cu excepția impozitului pe profit care are o marjă de 3 luni. Astfel, tranzacțiile sunt înregistrate atunci când a avut loc activitatea care generează obligația fiscală. Creanțele din tranzacții comerciale, precum şi cheltuielile militare sunt înregistrate în sistem accrual.

-Cheltuielile în accrual, respectiv la cheltuieli se adaugă **sume de plătit** aferente datoriilor comerciale, salarii, contribuții, alte drepturi, din bilanțul instituțiilor publice. Tranzacțiile financiare cum ar fi rambursările, împrumuturile, sunt eliminate. Din transferurile de la UE sunt eliminate cele pentru sectorul privat, fermieri. Diferența dintre venituri şi cheltuieli aferente fondurilor UE se înregistrează la sume de primit/de plătit, pentru a nu avea impact pe deficit.

Se include diferența dintre dobânda plătita si accruata.

-Conform criteriului de 50% și a criteriilor calitative se stabilește dacă unitățile au sau nu activitate de piață. Sunt incluse companiile publice de stat ale căror încasări din vânzări acoperă mai puțin de 50% din costurile de producție, aplicându-se și testul calitativ. Datele operative sunt transmise de companii electronic prin formularul S1001. La trimestre se estimează soldul companiilor.

-La ajustări se includ: titlurile de despăgubire; transferul de la buget de stat la fond de risc; influențe din garanții repetate; anulari de datorii din creanțe externe; creșteri de capital; ajutoare externe ale MFP; superdividende; dobânzi şi garanții executate aferente fondurilor de garantare; corecții aferente fondurilor UE. Totodată s-au inclus: licențele de telefonie mobilă înregistrate eșalonat pe toată durata contractului; ajustări contribuția României la bugetul UE; contribuția României la instrumentul de asistență pentru refugiați; fondul pentru garantarea depozitelor populației; împrumuturi nete Eximbank, diferențe salariale pentru învățământ (legea nr.85/2016), eliminarea sumelor care tranzitează conturile guvernamentale aferente fluxurilor dintre Comisia Europeană și alte sectoare (S11,S14).

Trimestrial

Lunar

Baza cash

Ministerul Finanțelor Publice

Baza cash

Ministerul Finanțelor Publice

**Sursa de date primare:**

-Buget de stat

-Trezoreria Statului

-Instituțiile finanțate integral sau parțial din venituri proprii

-Bugetul Companiei Naționale de Autostrăzi şi Drumuri Naționale

-Fonduri externe nerambursabile

-Credite externe

**Sursa de date primare:**

-Buget de stat

-Trezoreria Statului

-Instituțiile finanțate integral sau parțial din venituri proprii + estimări

-Bugetul Companiei Naționale de Autostrăzi şi Drumuri Naționale

-Fonduri externe nerambursabile

-Credite externe + estimări

Standarde utilizate:

-metodologie națională

Standarde utilizate:

-metodologie nationala

Baza accrual

Raportare SEC

Standarde utilizate:

-Standard SEC

Raportare SEC

Baza accrual

-Veniturile fiscale in baza cash sunt ajustate conform metodei simple de ajustare temporală cu o perioadă de o lună, cu excepția impozitului pe profit care are o marjă de 3 luni. Astfel, tranzacțiile sunt înregistrate atunci când a avut loc activitatea care generează obligația fiscală.

-La cheltuielile bugetelor locale se adaugă sume de plătit aferente datoriilor comerciale, salarii, contribuții, alte drepturi, din bilanțul instituțiilor publice.

-Conform criteriului de 50% sunt incluse companiile publice locale ale căror încasări din vânzări acoperă mai puțin de 50% din costurile de producție. Sunt grupate în trei categorii: aeroporturi, centrale termice şi alte unități. Datele operative sunt transmise de companii electronic prin formularul S1001. La trimestre se estimează soldul companiilor.

-Sunt efectuate ajustări privind:

• diferența dintre dobânda plătită şi cea accruată;

• diferențe aferente sumelor din tva şi impozitul pe venit defalcate de la bugetul de stat;

•garanțiile executate.

**Administrația**

**Locală –S1313**

Lunar

Trimestrial

Baza cash

Ministerul Finanțelor Publice

Baza cash

Ministerul Finanțelor Publice

**Sursa de date primare:**

-Bugetul local

-Bugetul activităților finanțate din venituri proprii şi subvenții

-Bugetele împrumuturilor interne şi externe

**Sursa de date primare:**

-Bugetul local

-Bugetul activităților finanțați din venituri proprii şi subvenții + estimări

-Bugetele împrumuturilor interne şi externe +estimări

Standarde utilizate:

-metodologie națională

Standarde utilizate:

-metodologie națională

Standarde utilizate:

-Standard SEC

Baza accrual

Raportare SEC

**Administrația asigurărilor sociale -S1314-**

locală

Lunar

Trimestrial

Baza cash

Ministerul Finanțelor Publice

Baza cash

Ministerul Finanțelor Publice

- Veniturile din contribuții sociale sunt ajustate conform metodei simple de ajustare temporala cu o perioada de o luna. Astfel, tranzacțiile sunt înregistrate atunci când a avut loc activitatea care generează obligația fiscală.

-La cheltuielile bugetelor de asigurări se adaugă sumele de plătit aferente datoriilor comerciale, salarii, contribuții alte drepturi, din bilanțul instituțiilor publice.

**Sursa de date primare:**

-Bugetul asigurărilor sociale de stat

-Bugetul asigurărilor pentru șomaj

-Fondul național de asigurări sociale de sănătate

-Instituții finanțate parțial sau integral din venituri proprii -aferente bugetului asigurărilor pentru șomaj-

**Sursa de date primare:**

-Bugetul asigurărilor sociale de stat

-Bugetul asigurărilor pentru șomaj

-Fondul național de asigurări sociale de sănătate

-Instituții finanțate parțial sau integral din venituri proprii -aferente bugetului asigurărilor pentru șomaj-

Standarde utilizate:

-metodologie naționala

Standarde utilizate:

-metodologie națională

Standarde utilizate:

-Standard SEC



**Garanții guvernamentale**

Datele privind garanțiile guvernamentale acoperă toate subsectoarele administrației publice, cu excepția sistemelor de asigurări sociale. Datele sunt clasificate în garanții emise pentru societăți publice, societăți financiare și garanții emise în timpul crizei financiare.


Garanțiile standardizate versus garanțiile simple:

"Garanții standardizate sunt garanții care sunt emise în număr mare, de obicei pentru sume destul de mici, în condiții identice. Există trei părți implicate în aceste aranjamente- debitorul, creditorul și garantul. Debitorului sau creditorul poate încheia contracte cu garantul pentru a rambursa valoarea împrumutului creditorului, în cazul în care debitorul nu își poate îndeplini obligațiile contractuale. Nu este posibil să se estimeze cu precizie riscul de credit pentru fiecare împrumut, dar este posibil să se estimeze pentru cât de multe dintr-un număr mare de astfel de împrumuturi, nu se vor îndeplini obligațiile contractuale. Exemple sunt garanțiile pentru împrumuturi ipotecare, garanții pentru împrumuturi studențești, etc. "(Grupul de lucru cu privire la implicațiile Directivei 2011/85, Raport final).

"O garanție simplă este definită ca individuală, iar garantul nu este în măsură să facă o estimare sigură a riscului de neplată. Garanțiile simple sunt legate de instrumente de datorie (de exemplu: împrumuturi, obligațiuni). "(Grupul de lucru cu privire la implicațiile Directivei 2011/85, Raport final).

Datele nu includ:

* garanțiile guvernamentale emise în cadrul mecanismului de garantare în conformitate cu Acordul-cadru al Facilității de stabilitate financiară europeană (FESF)
* garanții de tip derivate (garanții care corespund definiției unui instrument financiar derivat)
* garanțiile de asigurare a depozitelor și schemelor similare
* garanțiile guvernamentale emise pentru evenimente greu de acoperit prin asigurări comerciale (cutremure, inundații pe scară largă, accidente nucleare, unele expoziții de artă, etc.)
* garanții furnizate unităților clasificate în cadrul administrației publice (Grupul de lucru cu privire la implicațiile Directivei 2011/85, Raport final)



1. Comunicat Eurostat nr.69/2018 [↑](#footnote-ref-1)
2. încasările din "Impozit pe profit de la agenții economici" reprezintă 95,3% din total încasări "Impozit pe profit" [↑](#footnote-ref-2)
3. Legea a intrat în vigoare la 1 ianuarie 2017. [↑](#footnote-ref-3)
4. TITLUL II\*) Impozitul pe profit [↑](#footnote-ref-4)
5. Legea nr. 227/2015 privind Codul fiscal [↑](#footnote-ref-5)
6. intră în vigoare la data publicării ORDONANŢĂ DE URGENŢĂ Nr. 3/2017 din 6 ianuarie 2017 pentru modificarea şi completarea Legii nr. 227/2015 privind Codul fiscal [↑](#footnote-ref-6)
7. INS – Comunicat de presa nr.41 / 14 februarie 2018 [↑](#footnote-ref-7)
8. INS – Comunicat de presa nr.40 / 14 februarie 2018 [↑](#footnote-ref-8)
9. încasările din " Impozit pe profit de la băncile comerciale" reprezintă 4,7% din total încasări "Impozit pe profit" la bugetul de stat [↑](#footnote-ref-9)
10. În anul 2017 comparativ cu anul precedent numărul mediu de salariați a crescut cu 3,1% iar salariul mediu brut la nivelul economiei cu 14,5% [↑](#footnote-ref-10)
11. INS- Comunicat de presă nr.4/2018 privind comerțul și serviciile [↑](#footnote-ref-11)
12. INS- Comunicat de presă nr.6/2018 privind comerțul internațional de bunuri [↑](#footnote-ref-12)
13. Conform prevederilor art. XII din Legea nr.1/2017 [↑](#footnote-ref-13)
14. INS- Comunicat de presă nr.6/2018 privind comerțul internațional de bunuri [↑](#footnote-ref-14)
15. În anul 2017 comparativ cu anul precedent numărul mediu de salariați a crescut cu 3,1% iar salariul mediu brut la nivelul economiei cu 14,5% [↑](#footnote-ref-15)
16. Comunicat Eurostat nr.69/2018 [↑](#footnote-ref-16)